Baba wat soveel soos blikkie Coke weeg oorleefTheo Taylor vandag (Foto: Facebook) Theo Taylor van Brittanje in die Verenigde Koninkryk is op 26 weke gebore en het slegs 340 g (dieselfde as ŉ blikkie Coke) geweeg. Theo was kleiner as verwag toe sy ma, Katie Rhodes (24), vir haar 19 weke-skandering gegaan het terwyl sy swanger was met hom. Hy het daarna totaal ophou groei en dokters het vir sy ouers gesê om die ergste te verwag, het die Daily Mail berig. ŉ Beëindiging van die swangerskap is vir Katie beskikbaar gestel die dag voordat Theo gebore is, as gevolg van sy piepklein grootte. Katie het dit nie aanvaar nie, en klein Theo is op 15 Maart deur middel van ŉ keisersnit gebore. Theo was by geboorte kleiner as sy pa, Jay Taylor (27), se hand. Katie en Jay kon net vinnig aan Theo se hand vat nadat hy gebore is, voordat hy weggeneem is om aan ŉ asemhalingsmasjien gekoppel te word. Dokters het hulle gewaarsku dat Theo dalk nie lank genoeg gaan lewe om huis toe te kan gaan nie. Maar klein Theo is, ten spyte van sy grootte, op 7 Julie toegelaat om huis toe te gaan ná ŉ operasie om ŉ breuk te herstel. Hy het toe sowat 3 kg geweeg. Jay het gesê hy was bang toe hy Theo die eerste keer gesien het. Theo Taylor (Foto: Facebook) “Ek het nog nooit so ŉ klein baba gesien nie. Ek het nie geweet babas kan so klein wees nie!” het hy gesê. Theo is nou amper ses maande oud en is die kleinste baba sedert Aaliyah Hart (wat ook 340 g by haar geboorte in 2003 geweeg het) in die Verenigde Koninkryk wat oorleef het. Theo kry steeds nasale suurstof, maar dokters glo dat hy nie verdere probleme sal ondervind nie. “Theo bewys almal verkeerd,” het Jay gesê. “Die dokters wat hom heel eerste gesien het, het hom weer onlangs gesien en hulle kan nie glo hoe goed dit met hom gaan nie,” het Jay gesê.